Herdís Björk Þórðardóttir , nýútskrifaður grafískur hönnuður , sýndi nýja barnalínu , Bimba , á vorsýningu Myndlistaskólans á Akureyri.mynd / Björn gíslason „ Ég var orðin þreytt á að finna bara Disney-karaktera á veggina í barnaherbergin , " segir Herdís Björk Þórðardóttir en hún sýndi vörulínu sína , sem nefnist Bimbi , á vorsýningu Myndlistaskólans á Akureyri síðastliðinn þriðjudag . „ Mig langaði til að gera heildstæða barnalínu , þar sem fengist fleira en veggskreytingar . Ég hannaði vörurnar fyrir börn á öllum aldri og ekki sérstaklega fyrir stelpur eða stráka , " útskýrir Herdís en hún skapaði ævintýraheim , mitt á milli draums og veruleika eins og hún orðar það . „ Ég var orðin þreytt á að finna bara Disney-karaktera á veggina í barnaherbergin , “ segir Herdís Björk Þórðardóttir . „ Ég vildi ekki hafa þetta of raunverulegt en samt eru þarna tré , fuglar og hús sem hægt er að tengja við . Ég útfærði línuna bæði í heilum borðum sem eru tilbúnir á vegginn og sem staka límmiða sem hægt er að raða saman að vild og blanda saman litum en línan kemur í sex litum . Planið er svo að bæta við línuna en ég er með langan lista í huganum af vörum sem mig langar að koma í framleiðslu , " segir Herdís hlæjandi . Hún hefur enda ástæðu til að vera ánægð en Bimbi-línan tryggði henni einkunnina tíu og hvatningarverðlaun frá skólanum við útskriftina . „ Það var bæði óvænt og skemmtilegt . Nú tekur bara við vinna við að koma vörunum á markaðinn en ég er þegar komin í samband við eina verslun hér á Akureyri . Ætla svo að þreifa fyrir mér í Reykjavík líka . " Von er á Bimbivörunum í verslanir á næstunni . Vörulínuna má skoða á Facebook . mynd / herdís björk Þórðardóttir Beðin um útskýringar á því hvaðan nafnið Bimbi sé komið upplýsir hún blaðamann að orðið þýði börn á ítölsku . Ljóðlínan Bimbirimbirimbam komi einnig við sögu . „ Það er gömul þjóðvísa sem enginn veit hver samdi . Ég lét hana hljóma í myndbandi sem ég spilaði á sýningunni og eins er hún gegnumgangandi í öllum vörunum í línunni , " segir Herdís . heida@frettabladid.is